NGELSSPREKENDES noem ’n lintwurm ’n tapeworm, maar rekenaarvirusse is vroeër ook tapeworms genoem. Miskien was dit omdat die eerste rekenaars papierlinte uitgespoeg het pleks van om hul verwerkte data op rekenaarskerms te vertoon. En ’n vernielde lint sou dan op ’n skadelike "wurm" in die ou komper kon gedui het.
Maar net soos ’n rekenaarvirus en, sê, ’n griepvirus nie eens naastenby met mekaar vergelyk kan word nie, kan daar tog geen verband tussen ’n lendelam rekenaar en ’n lintwurm wees nie.
En hy’s heeltyd besig om te maai onder die kosse wat jy eet. Hy beroof jou van die allernoodsaaklikste voedingstowwe, soseer dat jy ondervoed kan raak en miskien selfs dermverstoppings kan ondervind.
Wanneer ’n slagoffer die sistiese larwe van die varklintwurm (Taenia solium) inkry, kleef dit vas in die dermkanaal en ontwikkel dit tot ’n volwasse wurm van nagenoeg vier meter lank. As daar slegs een wurm is, is die simptome eienaardig genoeg maar min. Sou meer wurms hulle egter daar tuis gemaak het, kan die slagoffer maerder word.
’n Wurm leef ’n ongehoorde sowat dertig jaar. In hierdie tyd word eiers in die slagoffer se ontlasting afgeskei, wat ’n gevaarlike besmetting van varke of mense kan veroorsaak as hulle daarvan inkry. Nadat die ingeslukte eiers gedeeltelik in die maag verteer is, ontwikkel dit tot embrio’s met ses hake aan die skoleks. Die larwes beland in die bloedstroom nadat die dermwand deurboor is en word na die brein en ander organe gevoer. Die gevaarlike toestand wat dit meebring staan bekend as sistiserkose, wat epilepsie kan veroorsaak as dit in die brein gevestig is. Vestiging in die oog kan weer tot blindheid lei.
As jy deur beesvleislintwurms besmet is, sal jy altyd honger wees en maer word. Dit is daaraan toe te skryf dat die parasiete die voedingstowwe absorbeer wat jy nodig het. Jou liggaam verteer die kos en dié voedingstowwe word deur die lintwurm opgeneem vir sy eie groei sodat daar baie min vir jou oorbly. Dit gee aanleiding tot maagkrampe, hoofpyn, duiseligheid en moegheid.
Indien jy iets ongewoons in jou onderklere of stoelgang opmerk, versamel dit in ’n bottel of plastieksak en neem dit na jou naaste kliniek vir ontleding. By ’n kliniek sal hulle toetse doen en medikasie voorskryf om die wurms dood te maak.
Moenie uitstel as jy vermoed dat jy wurms het nie. Jy verwaarloos nie net jou eie gesondheid nie, maar jy versprei die wurms en besmet ook die omgewing.
As jy vermoed dat die beesvleis masels kan hê, moet jy dit minstens drie dae lank vries by ’n baie lae temperatuur